Document ID: 32014D0388

KOMISJONI RAKENDUSOTSUS,
16. juuni 2014,
millega koostatakse nende piirkondade ja alade loend, mis on kõlblikud rahastamiseks Euroopa Regionaalarengu Fondist Euroopa territoriaalse koostöö eesmärgi piiriüleste ja riikidevaheliste komponentide raames ajavahemikus 2014-2020
(teatavaks tehtud numbri C(2014) 3898 all)
(2014/388/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1299/2013 erisätete kohta, mis käsitlevad Euroopa Regionaalarengu Fondist toetuse andmist Euroopa territoriaalse koostöö eesmärgil, (1) eriti selle artikli 3 lõike 1 teist lõiku ja artikli 3 lõike 3 esimest lõiku,
olles konsulteerinud Euroopa Parlamendi ja nõukogu 17. detsembri 2013. aasta määruse (EL) nr 1303/2013 (millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006) (2) artikli 150 lõike 1 kohaselt loodud Euroopa struktuuri- ja investeerimisfondide koordineerimiskomiteega
ning arvestades järgmist:
(1)
Euroopa Regionaalarengu Fond (ERF) toetab Euroopa territoriaalse koostöö eesmärki teatavates piirkondades, mis vastavad ühise statistiliste territoriaaljaotuste liigituse 3. tasandile (edaspidi „NUTS 3. tasand”), piiriülese koostöö raames; kõikides piirkondades, mis vastavad ühise statistiliste territoriaaljaotuste liigituse 2. tasandile (edaspidi „NUTS 2. tasand”), riikidevahelise koostöö raames. Ühine statistiliste territoriaalüksuste liigitus (NUTS) kehtestati Euroopa Parlamendi ja nõukogu määrusega (EÜ) nr 1059/2003, (3) mida on muudetud komisjoni määrusega (EL) nr 31/2011 (4). Seepärast on vaja sätestada toetuskõlblike piirkondade loendid.
(2)
Vastavalt määruse (EL) nr 1299/2013 artikli 3 lõike 1 kolmandale lõigule täpsustatakse piiriülese koostöö raames toetuskõlblike alade loendis ka need liidu NUTS 3. tasandi alad, mida võetakse arvesse ERFi toetuste andmisel piiriüleseks koostööks kõikidel sisepiiridel ja välispiiridel, mis on hõlmatud selliste liidu välisrahastamisvahendite alla kuuluvate programmidega nagu Euroopa naabruspoliitika rahastamisvahend (ENI) Euroopa Parlamendi ja nõukogu määruse (EL) nr 232/2014 (5) reguleerimisalas ja ühinemiseelse abi rahastamisvahend (IPA II) Euroopa Parlamendi ja nõukogu määruse (EL) nr 231/2014 (6) reguleerimisalas.
(3)
Vastavalt määruse (EL) nr 1299/2013 artikli 3 lõike 1 viiendale lõigule võib kõnealusesse loendisse asjaomase liikmesriigi või asjaomaste liikmesriikide taotluse korral lisada ka äärepoolseimate piirkondade merepiiride äärsed NUTS 3. tasandi alad, mille omavaheline kaugus on rohkem kui 150 kilomeetrit.
(4)
Vastavalt määruse (EL) nr 1299/2013 artikli 3 lõikele 6 tuleb komisjoni otsuses, milles sätestatakse piiriüleste ja riikidevaheliste alade loend, teavitamise eesmärgil loetleda ka kõnealuse määruse artikli 3 lõigetes 2 ja 4 osutatud kolmandate riikide või territooriumide piirkonnad.
(5)
Seepärast on vaja kehtestada koostööprogrammide kaupa loendid nendest piiriülestest ja riikidevahelistest aladest, mis on kõlblikud ERFist rahastamiseks,
ON VASTU VÕTNUD KÄESOLEVA OTSUSE:
Artikkel 1
Nende piirkondade ja alade loend, mis on kõlblikud rahastamiseks Euroopa Regionaalarengu Fondist (ERF) Euroopa territoriaalse koostöö eesmärgi piiriülese komponendi raames, on esitatud I lisas.
Artikkel 2
Nende liidu NUTS 3. tasandi alade loend, mida on võetud arvesse ERFi toetuste andmisel piiriülese koostöö eesmärgil, kuid mis ei ole ühegi I lisas loetletud piiriülese ala osa, ning mis on hõlmatud selliste liidu välisrahastamisvahendite alla kuuluvate programmidega nagu Euroopa naabruspoliitika rahastamisvahend (ENI) määruse (EL) nr 232/2014 reguleerimisalas ja ühinemiseelse abi rahastamisvahend (IPA II) määruse (EL) nr 231/2014 reguleerimisalas, on esitatud II lisas.
Artikkel 3
Nende piirkondade ja alade loend, mis on kõlblikud ERFist rahastamiseks Euroopa territoriaalse koostöö eesmärgi riikidevahelise koostöö komponendi raames, on esitatud III lisas.
Artikkel 4
Käesolev otsus on adresseeritud liikmesriikidele.
Brüssel, 16. juuni 2014

Labels: 2
15
19
5